Schjoldagerveita

Schjoldagerveita (2–4) er en 74 meter lang veit i Midtbyen i Trondheim som strekker seg vestover fra Kjøpmannsgata til Søndre gate gjennom sørenden av Peter Egges plass. Veita fikk sitt navn i 1768 og er oppkalt etter kamin- og feierinspektør Paul Christian Schjoldager, som bodde i en bygård på hjørnet mot daværende Krambugata i perioden 1758–1785.

Historie 
Schjoldagerveita var i middelalderen en del av begynnelsen på byens hovedgate Øvre allmenning i retning øst-vest. Denne fortsatte vestover i dagens Westermannsveita og Sommerveita og videre vestover i ytre geilan ut av byen. I overgangen mellom Schjoldagerveita og Westermannsveita lå steinkirken Gregoriuskirken frem til 1600-årene. Denne ble funnet gjennom arkeologisk utgraving i 1974 og kan i dag sees som utstilt ruin gjennom glass i kjelleren til SpareBank 1 SMN i Søndre gate 4. Øvre allmenning gikk tett på langveggen til denne kirken før den ble revet gjennom utvidelse av allmenningen til 42 alen som branngate etter bybrannen i 1598.

Etter bybrannen i 1681 forsvant den gamle forbindelsen mot Westermannsveita da det ble bygget sammenhengende trehusbebyggelse langs vestsiden av Søndre gate og langs østsiden av Apotekerveita. Etter dette endte den vestre delen av Schjoldagerveita ut i Søndre gate. Denne forbindelsen gjenoppstod på slutten av 1970-tallet da Trondhjems Sparebank bygde nytt bygg i Søndre gate som innebar en passasje mellom Søndre gate og Apotekerveita.

Schjoldagerveita fikk sitt navn i 1768 og ble oppkalt etter kamin- og feierinspektør Paul Christian Schjoldager, som kjøpte en bygård på hjørnet mot daværende Krambugata i 1758. Et navn som ble benyttet om veita før dette var St. Gregoriestredet, som følge av traseen forbi kirken med samme navn.

Bildegalleri

Litteratur 

 Paasche, Erling (1983). Historisk litteratur om Trondheim: Trondheim i 1000 år: Historisk Guide, Veitene - Middelalderens gatenett i Trondheim, Trondheim kommune.

Veier i Trondheim
Midtbyen (Trondheim)